ការសម្ភាសន៍របស់អ៊ុំស្រីដួង រឿន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះដួង រឿន

***ពត៌មានសង្ខេបរបស់អ៊ុំស្រីដួង រឿន***

*សព្វថ្ងៃនេះអ៊ុំស្រីដួង រឿនមានអាយុ៧០ឆ្នាំហើយ គាត់មានស្រុកកំណើតនៅខេត្តសៀមរាបនេះជាយូរយារណាស់មកហើយ គាត់មានបងប្អូនចំនួន៧នាក់ហើយគាត់ជាកូនទី២នៅក្នុងក្រុមគ្រួសារ។ គាត់មានកូនប្រហែលជា២ ៣នាក់ពេលដែលគាត់ស្ថិតនៅក្នុងសម័យប៉ុល ពត គាត់បានតស៊ូធ្វើការងារដ៏លំបាកហើយនឿយហត់ជាខ្លាំងដើម្បីចិញ្ចឹមកូនឲ្យបានរស់រានមានជីវិតមកដល់សព្វថ្ងៃ គាត់បាត់បង់បងប្អូនអស់២នាក់ដែរនៅក្នុងសម័យប៉ុល ពតនោះ។ ក្រោយពីបន្ទាប់សម័យប៉ុល ពតទៅគាត់បានត្រលប់មកស្រុកកំណើតរបស់គាត់វិញ ហើយគាត់បានប្រកបមុខរបរជាអ្នកនេសាទដើម្បីបានប្រាក់កម្រៃចិញ្ចឹមកូនចៅរបស់គាត់។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ចាស អត់ដែរលោកគ្រូអត់ដឹងដែរលោកគ្រូ ចង់ដាក់ទៅណាក៏ដាក់ទៅ

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១១ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅក្រុមទី១ ភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះដួង រឿន អាយុ៧០ឆ្នាំ កើតឆ្នាំ១៩០០ប៉ុន្មាទេភ្លេចហើយ។

ក៖ ១៩៥០?

ខ៖ ទាល់តែមើលអត្តសញ្ញាណប័ត្រខ្លាចឆ្លើយខុស ថា៧០ទៅចុះ អាយុ៧០ឆ្នាំ។

ក៖ ចុះអ្នកអ៊ុំមានឈ្មោះហៅក្រៅទេអ្នកអ៊ុំ?

ខ៖ អត់មានទេ មានតែមួយ។

ក៖ ចុះអ៊ុំមានចាំថ្ងៃខែឆ្នាំកំណើតខ្មែរបានទេអុុំ?

ខ៖ ចាំតើ ខ្ញុំនេះឆ្នាំ ឆ្នាំថោះ ៧០គត់ណឹងឯងឆ្នាំថោះ កើតខែមាឃ កើតខែមាឃតូច តែយើងដឹងថាអាយុ៧០ឆ្នាំទៅចុះ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅស្រុកនេះឯង ចុងឃ្នៀស។

ក៖ ចុះអ៊ុំអត់ធ្លាប់ផ្លាស់ប្តូរទៅរស់នៅកន្លែងផ្សេងទេ?

ខ៖ ធ្លាប់ដែរ ធ្លាប់មួយជំនាន់អាពតណឹងឯង ដែលនេះមួយជំនាន់ណឹងឯងណាយើងជម្លៀសទៅវាសវាលទៅណា ទៅសុទ្ធតែបងងាប់ៗទៅណា មិនបានជម្លៀសខ្ញុំរត់ធ្វើទុក្ខបុកម្នោញទម្លាក់គ្រាប់បែកពេកអត់មានអ្នកណានៅនេះទេរត់ចោលស្រុកចោលភូមិអស់ហើយ ម៉ែឪខ្ញុំនោះទៅនៅខាងបាត់ដំបង ម៉ែឪខ្ញុំណារត់ទៅខាងបាត់ដំបងស្រុកនេះស្ងាត់ឈឹងមានតែពួកខ្មែរក្រហមទេ នៅហើយទាហានលន់ នល់ វាយគ្នារាល់តែថ្ងៃខ្ញុំរត់ទៅនៅកំពង់ភ្លុក នៅស្រុកកំពង់ភ្លុកនោះណាហើយខ្ញុំជម្លៀសទៅលើទៀត ជម្លៀសទៅកាលឆ្នាំ ៧២ ៧៣ណា ខ្ញុំជម្លៀសឡើងដល់៧៥ ៧៥ ទៅដល់គេងាប់ឡើងអស់រលីងនៅតែខ្ញុំ ម៉ែក្មេកខ្ញុំហើយខ្ញុំមួយគ្រួសារ ជម្លៀសដល់ស្វាយលើនោះងាប់អស់ ខ្ញុំបងប្អូនគេទៅសុំុំមកនៅច័ន្ទសរ មកនៅឯច័ន្ទសរវិញទៅបានរស់កុំអីងាប់អស់មកនៅកំពង់ថ្កូវយើងគេជម្លៀសទម្លាក់មកវិញនៅកំពង់ថ្កូវមកមកជំនាន់អាពតណឹងឯង មកជំនាន់អាពតនេះយើងឆ្នាំ១៩៧៦ នោះយើងឆ្លងកាត់លន់ នល់មួយហីហើយទម្លាក់គ្រាប់បែកយើងចេះតែរត់ហើយ ទៅគេទម្លាក់មកនេះវិញទម្លាក់មកនេះវិញដល់អាពតនេះ វា៣ឆ្នាំ ២០ ប៉ុន្មាន៣ឆ្នាំ ៨ខែ ២៩ថ្ងៃមិនដឹង២៨ថ្ងៃទេខ្ញុំអត់ចាំណា ហើយវាអត់ដែលបាននៅទេធ្វើស្រែកើតល្អណាស់ប៉ុន្តែយប់ឡើងយើងព្រួយបាយវាអត់ឲ្យយើងស៊ីទេស៊ីតែបបរបែកពពុះ ហើយមួយវែកចេះវាក្រលែងណាថ្ងៃឡើងវាប្រើយើងទៅច្រូត ទៅច្រូតវ៉ល់ល្ងាចទៅស្ទូងទៅច្រូតវ៉ល់ៗល្ងាចលីដីនាំគ្នាសែងប៉ែឡែណាហើយយប់ឡើងវា ដូចថាវាស្អប់អ្នកណាវាចុចយកទៅហើយទាំងខ្សែៗយកទៅហើយខ្ញុំដេកតែពីព្រួយ ដេកព្រួយហើយចេះតែលើកដៃសំពះណាគុណម៉ែគុណឪជីដូនជីតាជួយខ្ញុំឲ្យជីវិតយើងរស់នៅណា ចាសចេះតែបន់ទៅហើយកប៉ាល់ហោះរវាចេះតែបើកទៅ ទៅវាធ្វើត្រង់ណាក៏ធ្វើទៅ ហើយពួកខ្ញុំនេះយប់ឡើងព្រួយក្រែងគេមកចាប់យកទៅទាំងខ្សែៗយកទៅវាយចោលណាមួយជំនាន់អាពតណា បើមួយជំនាន់យើងនោះបានរត់តែគ្រាប់បែកទេ បើនៅជំនាន់អាពតនោះគេយកទៅវាយចោល ទៅបានដូចថាសម័យរំដោះបានគេរំដោះទៅដូចថាវាផុតទុក្ខផុតភ័យណា ទៅបានមកស្រុកមកស្រែវិញណឹងឯង ហើយមួយជំនាន់អាពតនោះគឺអត់ថារស់ទេណាអូន ថាយប់នេះអញហើយថ្ងៃនោះគេយប់នេះអញហើយ ចេះ ចេះតែព្រួយ បើទៅធ្វើការមិនហ៊ានឈប់មួយថ្ងៃទេ អាបបរមួយវែកចេះក៏ចេះតែទ្រាំទៅណា ប៉ះថ្ងៃណាដែលវាអត់ចែកបបរយើងស៊ីណា ហើយកូនខ្ញុំកូននៅផ្ទះ៣ទៀត សុខចិត្តឲ្យកូនស៊ីម្តាយសុខចិត្តផឹកទឹកបំពេញចុះ សុខចិត្តអត់ណា រកមកវិញលុកក្តាមលុកអីតាមអាដែងភ្លឺស្រែភ្លឺអីណឹងមក បានថាអរបានរស់រានបានប៉ុណ្ណេះគ្រាន់ហើយអូនអើយខ្ញុំមានមតិទេប៉ុណ្ណេះឯង។

ក៖ ចុះកាលនៅសម័យលន់ នល់ណឹងអ៊ុំមានអាយុប៉ុន្មានដែរអ៊ុំ? មានក្រុមគ្រួសារនៅកាលណឹង?

ខ៖ ខ្ញុំមានហើយប្តីខ្ញុំនេះឯង កូន២ កូនខ្ញុំអាប្រុសបងនោះឆ្នាំជូត បើកូនស្រីខ្ញុំនេះឆ្នាំខាល កូន២ប៉ុណ្ណោះឯង ដាច់ដូចថាដាច់សៀមរាបកាលសម័យលន់ នល់នោះគេវាយដាច់សៀមរាប ដាច់សៀមរាបគេបញ្ចេញប៉ូលីស បញ្ចេញប៉ូលីស បញ្ចេញទាហានទៅអស់ហើយមើលអាណាជាប់កងទ័ព្ទគេជូនយកទៅវាយ ដូចទៅវាយឯនោះទៅវាយខ្មែក្រហមគេយកកងទ័ព្ទយើងនេះយកទៅវាយខ្មែរក្រហម ចុះអាមួយនៅព្រៃអាមួយនៅស្រុកវាដែលនៅសល់ហាស គេត្រៀមចាំស្រេចគេដាក់មួយផូងមកវាងាប់អស់ហើយ ហើយមកជំនាន់អាពតទៀតកាលនោះវានៅសេសសល់មកជំនាន់អាពតទៀត អាពតវានៅត្រៀមទាំងហ្វូងៗនោះ ចុះយើងទៅពីនេះមិនងាប់អស់ហើយហី ងាប់ឡើងគរអូនអើយដែលខ្ញុំជម្លៀសមកពីនោះវិញណា មកពីនោះវិញនៅតែជាមួយខ្មោចហើមអណ្តែតពេញទឹក ហើមអណ្តែតពេញទឹកណឹងនៅកំពង់ភ្លុកណឹងណា ហើយពួកប្តីខ្ញុំនេះគេកែនទៅជីកអន្លុង ជីកអន្លុងរើសយកទៅកប់ទៅ មួយអន្លុង៣ ៤ ៥នាក់ មួយអន្លុង៤ ៥នាក់ កុំឲ្យវាស្អុយពាសវាលពេក នោះសុទ្ធតែទាហានលន់ នល់ណា ដែលអាពតវាសម្លាប់ចោលណាឡើងគរជើងលើគ្នា ហើយវាបាញ់សម្លាប់ចោលហើយ ហើយវាចាប់អាតាមភូមិយើងណា អាជាប់ដូចនិសិ្សត ដូចគ្របង្រៀន ដូចឲ្យតែជាប់និន្នាការ ជាងកាត់សក់ក៏វាចាប់ដែរ វាចាប់សាហាវយកតាមភូមិ យកទៅសុទ្ធតែចងទៅពីនេះ ទៅពីភូមិយើងទៅឲ្យយើងរីករាយសប្បាយណា ដល់ទៅដល់វត្តខ្សាច់ អូនឯងស្គាល់វត្តខ្សាច់អន្លុងពីដែរ វាយកដាក់វត្តខ្សាច់ណឹងឯង បាន២យប់វាបញ្ចេញមកវាយចោលណឹងអង្រងយើងនេះដាក់ក្នុងអណ្តូងហើយមកវិញសុទ្ធតែគ្របធាងដូង គ្របធាងដូងទៅណាទៅចង វាកាប់ធាងដូងដាក់ចេះពីលើណាហើយមកនៅសាលានោះឯង រួចខ្ញុំនេះទៅលួចមើលគេទៅប្តីខ្ញុំនេះទៅធ្វើស្រែទៅភ័យរត់មកទាំងកណ្តាលយប់ទៅខ្លាចធ្វើម៉េចឲ្យជីវិតយើងគង់ វាធ្វើឯណោះវារាលដាលមកដល់យើងរួចយើងនេះចេះតែទ្រាំៗទៅ គេប្រើដូចក្របីដូចគោម៉េចក៏ចេះតែទៅៗខ្លាចគេធ្វើបាប។

ក៖ ចុះកាលណឹងអ៊ុំមានអាយុប៉ុន្មានដែរអ៊ុំកាលណឹង?

ខ៖ ខ្ញុំកូនឡើង៣ទៅហើយមកដល់ឯណេះកូន៣ទៀត ទើបមកពួកនេះកើតផុតរំដោះហើយទេ ថាកាលនោះអាយុ៦៦ ៦៥ ៦០ជាងនោះឯងកាលនោះ ៦៤ ៦៥ អីនោះឯង អេអាយុ៦១ ៦២ហើយខ្ញុំមិនសូវចាំដែរ បើយើងឥលូវនេះយើងវាឡើងមិនចេះតិចឡើង៤០ឆ្នាំទៅហើយ មិនចេះតិចទេ ៥០ជាងហើយកាលនោះ រួច៤០ជាងដែលយើងជម្លៀសជំនាន់៧៥នោះ ជម្លៀសកាល៧២ទៅពីនេះ ៤០ឆ្នាំជាងហើយតែខ្ញុំមិនសូវចាំផងលោកគ្រូ។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ ខ្ញុំបងប្អូនខ្ញុំ៧នាក់ ៧នាក់ងាប់មួយជំនាន់អាពតនោះ ពុលថ្នាំដែលវាបាញ់ថ្នាំទៅវាពុលថ្នាំងាប់អស់១នាក់ ងាប់អស់២នាក់ទាំងឪពុកធំខ្ញុំមួយ ហើយនៅសល់បងប្អូននេះ៦នាក់ងាប់អស់២ទៀត កាលឡើងទៅឯនោះនោះពួកប៉ារ៉ាឡើងបាញ់ងាប់អស់១ទៀត២នាក់ សព្វថ្ងៃនៅ៥នាក់។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំកូនទី២។

ក៖ ចុះអ៊ុំអាចជួយរៀបរាប់ប្រាប់ឈ្មោះបងប្អូនទាំងអស់របស់អ៊ុំបានទេ? ទាំងអ្នកស្លាប់ទាំងអ្នកនៅរស់ឥលូវណា ពីបងគេរហូតដល់ពៅគេអ៊ុំ?

ខ៖ ចាសបងខ្ញុំបង្អស់ឈ្មោះដួង រឿន អរឈ្មោះដួង រ័ត្ន បងគេខ្ញុំបង្អស់ឈ្មោះដួងរ័ត្ន ខ្ញុំឈ្មោះដួងរឿន បន្ទាប់ពីខ្ញុំទៅមានប្អូនប្រុសមួយទៀតឈ្មោះដួង សឿម ដួង សឿម មួយទៀតឈ្មោះដួង ឆយ មួយទៀតឈ្មោះដួង ព្រឿន ដួង ព្រឿនហើយដួង ឆន ដួង ឆនទៅដួង ចាន់ថា ដួង ឆន ដួង ឆឿន ដួង ព្រឿន ដួង ថា ហើយងាប់២នាក់ដួង ឆននោះ ងាប់ដួង សឿម ដួង ឆន ងាប់២នាក់។

ក៖ ចុះសព្វថ្ងៃនេះបងប្អូនអ៊ុំរស់នៅឯណាដែរអ៊ុំ? នៅជិតនេះទេឬក៏នៅខេត្តផ្សេងដែរ?

ខ៖ នៅជាមួយគ្នានេះឯងតែនៅផ្សេងៗគ្នា។

ក៖ នៅម្តុំភ្នំក្រោមនេះទេ?

ខ៖ ចាសអត់មានទៅណាទេ។

ក៖ ចុះអ៊ុំអាចរៀបរាប់បន្តិចបានទេថាកាលពីអ៊ុំនៅក្មេងៗ អ៊ុំចូលចិត្តធ្វើអ្វីខ្លះដែរជាមួយក្មេងៗ ឬក៏ធ្វើការងារអ្វីដែរឧទាហរណ៍ថានៅក្មេងៗប៉ុនគាត់អីចឹងណា?

ខ៖ ចាស ខ្ញុំដាំសណ្តែកហើយធ្វើត្រីរកនេសាទ រាយមោងចាស ដាក់លបដាក់អីទៅយើងដាក់យើងដាក់រត់ព្រួលរត់អីទៅបានត្រីមកក៏ធ្វើប្រហុកលក់ទៅ សម្រាប់ជីវភាពអត់មានស្រែធ្វើនិងគេទេអូនអ្នកនេសាទទន្លេអត់មានស្រែទេ។

ក៖ ចុះកាលណឹងអ៊ុំបានទៅរៀនទេអ៊ុំ? កាលពីក្មេងៗបានទៅរៀនទេ?

ខ៖ ទៅរៀននោះឯង រៀនផងធ្វើការផងទៅឪពុកខ្ញុំនេះថ្ងៃឡើងបោចព្រៃបោចអីទៅស្រឡះទៅដាំចំការសណ្តែក ដាំចំកាសណ្តែកកាលមួយជំនាន់ដែរវិលវ៉ក់ទម្លាក់គ្រាប់បែកអីនោះគេដកយកសណ្តែកអស់រលីងទៅ គេដកយកសណ្តែក៣០០ ៤០០ប៉ាវគេដកយកអស់ ទាំងកាលមួយហ៊ីនៅណា គេដកយកអស់រលីងទៅក៏នាំគ្នាទៅព្រៃអត់មានបាយហូបក៏នាំគ្នាដកព្រលិតហូប វេទនាណាស់លោកគ្រូអើយទម្រាំបានរស់នៅ បានថាមិនដឹងនិយាយថាម៉េចរកនិយាយមិនបាន។

ក៖ ចុះកាលរៀនណឹងអ៊ុំរៀនៅសាលាណាដែរអ៊ុំ?

ខ៖ ខ្ញុំរៀនសាលាវត្ត សាលាភ្នំក្រោម។

ក៖ ចុះសព្វថ្ងៃអ៊ុំនៅចេះអាននិងចេះសរសេរអក្សរខ្មែរទេអ៊ុំ?

ខ៖ ចេះបានតិចៗដែរភ្លេចអស់ហើយមួយជំនាន់ប៉ុល ពត ចាំតែមាត់បន្តិចៗ ហើយមើលបានដាច់ប៉ុណ្ណោះឯង បើឡប់សតិអស់ហើយគិតអីយល់ទេលោកគ្រូ។

ក៖ ចុះកាលអ៊ុំនៅក្មេងៗណឹងការនេសាទត្រីម៉េចដែរអ៊ុំ? សំបូរត្រីអត់ទេអ៊ុំកាលណឹង?

ខ៖ កាលណឹងសំបូរត្រីតើ បើសព្វថ្ងៃឥលូវនេះវាមិនសូវមានសំបូរប៉ុន្មានទេលោកគ្រូ កាលនោះដូចថាមិនសូវមានគេរុញគេអីណា គេអត់មានដាក់ម៉ាញដាក់អីដូចយើងសព្វថ្ងៃទេរកតាមយើងរាយមោង រាយទៅដាក់លបដាក់អីធម្មតា បើសព្វថ្ងៃនេះមានម៉ាកាវាម៉ាអីមកវាខ្ទិចអស់រលីងនេសាទត្រី រកមិនសូវបានទេកូនខ្ញុំទៅរាយមួយយប់បាន១០គីឡូ អាកូនត្រីប៉ុនៗនេះណាដោះមួយយប់វ៉លព្រឹកបាន៤ ១០គីឡូ យកមកលក់មួយគីឡូ៣ពាន់ បាន៣ម៉ឺីនអី១០គីឡូបាន៣ម៉ឺិនអីនេះ យើងកាចថ្លៃប្រេងទៅនៅសល់តែជាងមួយម៉ឺនទេសព្វថ្ងៃនេះរកមិនសូវបានទេ បើម៉ាកាវគេមានត្រីឡើងសង់ បើយើងរកស៊ីធម្មតានេះអត់មានអត់បានប៉ុន្មាន។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះរ៉ម ឪពុកខ្ញុំឈ្មោះដួង ម្តាយខ្ញុំឈ្មោះរ៉ម ឪពុកខ្ញុំឈ្មោះឈឹម ដួង ម្តាយខ្ញុំឈ្មោះជា រ៉ម។

ក៖ ចុះពួកគាត់ទាំងពីរអ្នកណឹងមានស្រុកកំណើតនៅនេះដែរមែន?

ខ៖ ចាសនៅស្រុកនេះឯង។

ក៖ ហើយគាត់ទាំងពីរនាក់ណឹងជាមនុស្សបែបណាដែរអ៊ុំ? ជាមនុស្សកាចឬក៏ស្លូតដែរអ៊ុំ?

ខ៖ អត់ទេស្លូតណាស់ ញាតិមិត្តអីពេលណានឹកគាត់អីមកឡើងច្រើនទៅដូចថាគាត់មានអីគាត់ឲ្យគេហូបអស់ៗទៅណា គាត់ដូចថាមានសណ្តែកស្ងោរអីគាត់ចែកបងប្អូនហូបទៅ រួចបើថាមានបាយចេះអ្នកណាមកពីណាអី គាត់មានអង្ករនៅប៉ុន្មានគាត់ដាំបាយគាត់ពីសង្គមណាអូនហើយគាត់ដាំបាយទៅចែកញាតិហូបទៅល្ងាចឡើងមកជុំកំលោះៗអីមកលេងតែផ្ទះគាត់ណឹងឯងឪពុកខ្ញុំណា គាត់ខូចអស់ហើយ។

ក៖ ចុះពួកគាត់ទាំងពីរនាក់ណឹងក៏មានមុខរបរជាអ្នកនេសាទ និងអ្នកដាំសណ្តែកដែរមែនអ៊ុំ?ឮ

ខ៖ ចាសអ្នកនេសាទ ខ្ញុំកូនគាត់នោះឯងចាសជួយពួតគ្នាទៅ ធ្វើត្រីធ្វើអីទៅ ធ្វើតែឪពុកធ្វើតែម្នាក់ឯងទៅមិនរួចដែរទាល់តែកូនជួយ។

ក៖ ចុះឪពុកម្តាយរបស់អ៊ុំមានធ្លាប់ប្រាប់ប្រវិត្តរបស់គាត់កាលពីក្មេងមកកាន់អ៊ុំទេអ៊ុំ?

ខ៖ គាត់និយាយដែរប៉ុន្តែខ្ញុំចាំអត់បាន ចាសគាត់ប្រវត្តិគាត់កំសត់កម្រគាត់ពីដើមមិញគាត់ធ្វើតែកម្មករគេហើយគាត់និយាយប្រាប់ដែរប៉ុន្តែខ្ញុំអត់ចាំ។

ក៖ ចុះអ៊ុំមានរៀនជំនាញអ្វីដែរពីឪពុកម្តាយដែរអ៊ុំ?

ខ៖ អត់ កាលពីជំនាន់នោះមានរៀនជំនាញអីអីអត់។

ក៖ ជំនាញដែលឪពុកម្តាយទាក់ទងនិងការនេសាទមានទេអ៊ុំ?

ខ៖ មានតើ មានតែគាត់ធ្វើអីយើងជួយធ្វើគាត់ទៅគាត់ធ្វើអីយើងធ្វើជាមួយគាត់ទៅ វាយមោងវាយអីទៅ ពេលណាអត់ពីគាត់ខ្ញុំនាំបងប្អូន៣ ៤នាក់ទៅវាយទៅ ដល់បានមកខ្ញុំដាក់ចិញ្ចឹមត្រីទៅក៏ ហាន់ឲ្យត្រីស៊ីទៅចិញ្ចឹមត្រីប៉ែ ដល់មកសម័យនេះចាស់រៀងខ្លួនហើយលែងចិញ្ចឹមលែងអីហើយនៅលើគោកម្តង។

ក៖ ចុះអ៊ុំមកនៅលើគោកនេះយូរនៅចឹង?

ខ៖ ខ្ញុំមកនៅតាំងពីឆ្នាំ២០០៦ហី ឆ្នាំ២០០៦ ឆ្នាំ២០០៧ គេចែកដីនេះទៅខ្ញុំឡើងមកនៅ ខ្ញុំរុះផែខ្ញុំមកនៅទឹកយកធ្វើផ្ទះ អត់មានរកបានចំណូលបានចូលទេអូន នេះក្តារផែ ក្តារអី ខ្ញុំរុះមកធ្វើបានគេចែកដីឲ្យណឹងឯង ៧ គុណ១០ វាខើចហើយទិញគេថែមមួយប្លង់ទៀត កាលនោះវាថោក៣០០អីទេ ដល់សព្វថ្ងៃវាថ្លៃ៣ពាន់ ចាសខ្ញុំតបានវែងនោះ ២ប្លង់ធ្វើ១ប្លង់ ៧គុណ១០ ដីអង្ករគេចែករដ្ឋគេចែកមិនមែនអង្គការ។

ក៖ ចុះពីមុនអ៊ុំនៅលើទឹករហូត?

ខ៖ បញ្ចូលភុយ ភុយអាយើងអាធុងសាំងធំៗហើយនិងអាយើងស្អីកូនឬស្សីគេចងបាច់ៗដាក់លូកក្រោមផែ ហើយខ្ញុំនៅតែនោះឯងពេលណាមេឃខ្យល់ឡើងចុះទឹកបង្វិលហើយរុញចុះរុញឡើងរេតាមយើងខ្យល់ណាវាខ្លាចព្រួយដល់មកនៅគោកចេះណឹង អត់សូវភ័យប៉ុន្មានទេ។

ក៖ ចុះអ៊ុំអាចប្រាប់បន្តិចបានទេថាការរស់នៅលើទឹកណឹង លើផែណឹងយ៉ាងម៉េចដែរអ៊ុំ?

ខ៖ អូ! យ៉ាប់ណាស់ មួយយប់ៗដេកអត់លក់ទេភ័យខ្លាច ខ្លាចត្រលប់ងាប់កូនអស់ដែលយើងទឹកវាគឿងទៅយើងបង្វិលវាអត់រួច ហើយខ្លាចខ្យល់មកទទឹកខ្យល់ត្រលប់ទៅងាប់កូនអស់ កូនខ្ញុំដែលខ្ញុំមួយហ៊ីដែលខ្ញុំចេញពីជំនាន់នោះមក៨១ ៨០ ៨១អីនេះ ខ្ញុំមកខ្ញុំមានកូន២ ៣ ៤ទៀត កូន៣ឆ្នាំ២ កូន៣ឆ្នាំ២ណា ខ្ញុំមានកូនច្រើនទៀតទៅកូននៅតូចៗ ខ្ញុំខ្លាចត្រលប់ផែងាប់ទៅអត់ដេកបានទេព្រួយ ប្តីទៅរាយមោងបាត់ទៅ ប្រពន្ធនៅផ្ទះមើលកូន ថ្ងៃឡើងឆ្លៀតរាយមោងទៅបានត្រីទៅលក់មកប្តីនេះ ប្តីខ្ញុំកាលនេះអត់របរអីរក រាយមោងប្រម៉ាយកលុយគេទិញមោងរាយ យួនវាបាញ់ទម្លាក់ទឹកកណ្តាលទន្លេវាស្រាវយកមោងអស់រលីង ហើយមួយឆ្នាំទល់មួយឆ្នាំវាលួចយកអស់ៗ ២០០ដុំ ៣០០ដុំអីវាយកអស់ៗ ទៅអត់មានរបររកក៏ប្តីខ្ញុំនេះទៅព្រៃទៅរាយមោងអាពតវាចាប់នៅឯលិចនោះណា អាពតវាចាប់កាលដែលវាមិនទាន់ផ្តាច់ខ្លួនអស់ណា ចុះយើងចូលព្រៃទៅវាចាប់យើង វាសម្លាប់ចោលអស់តែប្តីខ្ញុំរត់រួចមកវិញ សម្លាប់ចោលអស់ន្មាន៤ ១០នាក់ បងខ្ញុំក៏ងាប់និងអាដែងដែលអាពតបាញ់ដែរ ងាប់បងស្រី។

ក៖ ចុះអ៊ុំមានចាំឈ្មោះជីដូនជីតាខាងម្តាយអ៊ុំទេអ៊ុំ?

ខ៖ ចាំតើ។

ក៖ អាចប្រាប់ឈ្មោះពួកគាត់បានទេអ៊ុំ?

ខ៖ ជីដូនជីតាខ្ញុំ យាយខ្ញុំឈ្មោះយាយគង់ តាខ្ញុំតាជា។

ក៖ ណឹងខាងម្តាយឬក៏ខាងឪពុកអ៊ុំ?

ខ៖ ខាងម្តាយ។

ក៖ ចុះខាងឪពុកវិញអ៊ុំ?

ខ៖ ខាងឪពុកវិញតាមាស យាយនួន នៅកំពង់ភ្លុក ជីតាខ្ញុំនៅកំពង់ភ្លុក ឈ្មោះតាមាសយាយនួន។

ក៖ ចឹងមានន័យថាឪពុករបស់អ៊ុំជាអ្នកនៅកំពង់ភ្លុក?

ខ៖ ចាស មកដណ្តឹងប្រពន្ធនៅនេះឯង ចុងឃ្នៀសមកនៅនេះឯង ខ្ញុំជំនាន់មុនខ្ញុំអត់ដឹងទេ គាត់មកដណ្តឹងនៅនេះឯងទៅកើតកូនកើតចៅនៅនេះឯង។

ក៖ ចុះកាលអ៊ុំកើតមកណឹងអ៊ុំកើតទាន់ជីដូនជីតាណាមួយទេអ៊ុំ?

ខ៖ ខ្ញុំកើតទាន់ទាំងអស់។

ក៖ ទាំងអស់ហ?

ខ៖ ចាស ទាំងខាងនោះ ទាំងខាងណេះ ទាំងអស់ ខ្ញុំធំហើយបានគាត់ខូច។

ក៖ ចុះអ៊ុំនៅចងចាំអ្វីដែរពីយាយតារបស់អ៊ុំអាចរៀបរាបបន្តិចបានទេឲ្យចៅៗអ៊ុំបានដឹង?

ខ៖ ចាស តាខ្ញុំគាត់លេងល្ខោន គេហៅល្ខោនតាលឹង ល្ខោនតាលឹងពីដើមមិញគាត់ដើរតួតែឥស្សីទេ យាយខ្ញុំនៅផ្ទះខាងណោះខាងឪពុកណា បើតាម៉ែខ្ញុំខាងណេះគាត់នភូមិអារញ្ញនោះឯង រួចជីតាខ្ញុំនៅក្រសាំងរលើង នៅក្រសាំងរលើងវត្តអាទ្វារណាទៅបានយាយខ្ញុំនៅភូមិអារញ្ញនេះកាលនោះគាត់ធ្វើគ្រូស្តោះ តាខ្ញុំគាត់ធ្វើគ្រូស្តោះយាយខ្ញុំគាត់នៅផ្ទះមើលកូន តែប៉ុណ្ណោះឯង។

ក៖ ចុះអ៊ុំមានបងប្អូនឬក៏សាច់ញាតិអីដែលរស់នៅក្រៅប្រទេសអត់ទេអ៊ុំ?

ខ៖ ខ្ញុំអត់មានទេ ខ្ញុំអត់មានអីមួយ។

ក៖ អត់មានបងប្អូនអីបានទៅដល់ជំរុំសាយប៊ីអីនិងគេទេ?

ខ៖ ចាសបាត់ដែរបងប្អូន ប៉ុន្តែបាត់ជីដូនមួយជីដូនមួយណាអត់មានលឺសោះ ប្រហែលងាប់ជំនាន់អាពតអស់ហើយ ខ្លាចឆ្លងទៅវាមិនរួចងាប់អស់ នេះបងប្អូនខាងប្តីខ្ញុំបាត់អស់។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ៊?

ខ៖ ជា ស៊ុន។

ក៖ ចុះអ៊ុំមានរៀបអាពាហ៍ពិពាហ៍ជាមួយស្វាមីណឹងនៅឆ្នាំដែរអ៊ុំ? បានប៉ុន្មានឆ្នាំដែរ?

ខ៖ ខ្ញុំបានឆ្នាំ៧២ បានកាលនោះរត់តោងគ្នាទៅ អត់បានការទេប៉ុន្តែចាស់ទុំរៀបចំផ្សំផ្គុំឲ្យណា ចាសខ្លាចអាពតគេចាប់យកទៅបំបែកគ្នាចុះហើយរត់រកគ្នាទៅ គេដណ្តឹងដែរ៤ ៥នាក់ដល់មកសម័យនោះអត់បានការ នេះឪមីមកមិញនេះគាត់ដណ្តឹងខ្ញុំដែរ ឪមីកាភាពនោះក្មួយខ្ញុំនោះ កូនតាម៉ឿនហើយកាលនោះអ៊ុំខ្ញុំគាត់ខូចហើយអ៊ុំវ័ន្តនោះណានៅតែយាយម៉ឿនគាត់បានប្តីក្រោយទៀតតាកែវ ហើយគាត់ដាំចំការសណ្តែកនៅនោះគាត់មកដណ្តឹខ្ញុំណឹងឯងថាគាត់រៀបចំការឲ្យណឹងឯងដល់មកសម័យនេះទៅ អត់បានការឈុំនេះទៅបានម៉ែវានោះឯង ទៅក៏តាំងពីនោះឯងរហូតមក ដល់មកជំនាន់អាពតនេះបើយើងមិនយកប្តីខ្លាចគេយកទៅឆ្ងាយទៀត វាបែកម៉ែបែកឪណាចុះហើយយកទៅដាច់ចិត្តយកទាំងអស់គ្នាទៅ ចាស់ទុំគេរៀបចំឲ្យ។

ក៖ ចុះអ៊ុំធ្លាប់គ្នាជាមួយស្វាមីពីមុនយកគ្នាទេអ៊ុំ៊?

ខ៖ អត់ដែលស្គាល់គ្នាផង។

ក៖ អត់ដែលស្គាល់គ្នាសោះម៉ង?

ខ៖ អត់។

ក៖ ចុះស្វាមីរបស់អ៊ុំគាត់នៅខាងណាវិញចឹង?

ខ៖ គាត់នៅកំពង់ភ្លុក គាត់នៅកំពង់ភ្លុកខ្ញុំនៅនេះឯងនៅចុងឃ្នៀស ដល់ខ្ញុំរត់ទៅនោះដល់ទម្លាក់គ្រាប់បែកច្រើនពេកខ្ញុំរត់ទៅនៅកំពង់ភ្លុកទៅនៅនោះគេទម្លាក់ឆេះផ្ទះប្តីខ្ញុំអស់ទៀត ទម្លាក់ឆេះឡើងអស់រលីងនាំគ្នាទៅនៅវត្ត។

ក៖ ចុះម៉េចគេទម្លាក់ចំផ្ទះប្រជាពលរដ្ឋចឹងអ៊ុំ?

ខ៖ ចុះអាបេ៥២ លន់ នល់ទៅពឹងអាមេរិកឲ្យមកទម្លាក់យើងនោះ។

ក៖ ចុះប្រជាពលរដ្ឋធម្មតាណឹងអ៊ុំ?

ខ៖ ចាសឆេះឡើងមួយចំហៀង ឡើងអស់មួយភូមិនោះនៅតែផ្ទះ នៅមួយចំហៀង មួយចំហៀងវាកាត់ពីត្រឹមនោះមកដល់ឯជើងនេះវានៅ ឆេះពីត្រឹមវត្តមកណេះពីត្បូងទៅនោះឆេះអស់ ពីត្បូងវត្តទៅណោះឆេះពីត្បួងវត្តទៅណេះឆេះ ចាសផ្ទះប្តីខ្ញុំនេះឆេះអស់រលីង នាំគ្នាទៅនៅវត្ត វត្តកំពង់ភ្លុកណឹងទាល់តែបើកកប៉ាល់ហោះមើលបានឃើញចាស ពួកខ្ញុំលោតទឹកត្រាំអស់រលីងលោតទឹកត្រាំអស់ នោះឯងកាលណោះអាបេ៥២មកទម្លាក់ហើយដល់ដំបូងខ្ញុំអើតមើលទៅមិនសំណំមកពីអាមេរិចទេវាឡើងមកពីថៃវិញកប៉ាល់ហោះរ មិនមែនមកពីអាមេរិកទេណាប៉ុន្តែលេខអាមេរិក អក្សរអាមេរិកណឹងឯង វាទម្លាក់ថាអើយងាវេទនាណាស់អូនអើយ។

ក៖ ទាំងយប់ទាំងថ្ងៃមែនអ៊ុំ?

ខ៖ យប់ក៏ទម្លាក់ ថ្ងៃក៏ទម្លាក់ លន់ នល់ ឲ្យទៅពឹងអាមេរិកឲ្យមកទម្លាក់ណាកាលនោះណា បានថាយើងដឹងគិតយ៉ាងម៉េចកាលនោះ ខំទៅនៅជាមួយលន់ នល់ លន់ នល់យកកប៉ាល់ហោះរមកទម្លាក់យើង មកនៅក្នុងព្រៃខ្លាចខ្មែរក្រហមបាញ់ កាលនោះគិតច្រើននោះពេកធ្វើម៉េចមិនដឹងទៅខាងណាថាឲ្យតែរស់វាមិនចេះបានរស់ទៀតជិតតែងាប់អស់ទៀត បានរស់រានមានជីវិតប៉ុណ្ណេះគ្រាន់ហើយខ្ញុំថានៅតែ១ខែទៀតទេងាប់អស់ហើយពួកខ្ញុំអី វាចាប់ចងយកទៅវាយចោលអស់ ថ្ងៃឡើងវាសំលាងកាំបិតសុទ្ធតែកាត់កករយើង យប់ឡើងវាយកយើងទៅវាយចោល បន់ឲ្យតែរស់សម័យអាពតណា វាតំណមកពីនោះឯងទៅវាចេះតែទៅ វាតៗគ្នាមក។

ក៖ ចុះអ៊ុំមានមិត្តភិក្តដែលស្និតស្នាលគាតតាំងពីតូចៗដល់ឥឡូវមានទេអ៊ុំ?

ខ៖ ងាប់អស់ហើយ ងាប់អស់រលីងហើយអាយុខ្លីទាំងអស់មិនមានអ្នកណានៅទេ ពួកម៉ាក់ដែលស្រលាញ់គ្នាចាក់ទឹកមិនលិចងាប់អស់ហើយនៅតែខ្ញុំមួយម្នាក់ឯង។

ក៖ ចុះកាលនៅសម័យប៉ុល ពតណឹងអ៊ុំធ្លាប់បានធ្វើស្រែចំការអត់ទេអ៊ុំ? គេឲ្យជម្លៀសណឹងមានបានធ្វើស្រែអីនិងគេទេ?

ខ៖ ជម្លៀសទៅនោះ ធ្វើស្រែរួមអូន ធ្វើស្រែរួមវាបើកបបរវាឲ្យយើងហូបមួយថ្ងៃមួយវែកណា មួយថ្ងៃមួយវែកដូចវែកក្រឡុបយើងចេះឯងវាគ្រលែងអស់ទៅនៅតែទឹកណាយើងយកមកទៅយើងដូចបេះស្លឹកដំឡូងស្លឹកអីលាយទៅណាទៅហូបទៅឲ្យតែឆ្អែតទៅកុំប៉ុន្មានឆ្នាំទៅណាទម្រាំវាចប់អាពតនោះ វេទនាណាស់អូនអើយដល់ដល់មកចូលស្រុកហើយនេះណា ស្រូវខ្ញុំបោកមួយថ្ងៃ៤តោនយប់ឡើងអស់រលីងមិនដឹងថាវាដឹកទៅណាអស់ រទេះវាមកវាមកដឹកណា ៤ ១០រទេះមកព្រលប់ឡើងវាមកដល់ហើយព្រលប់ឡើងវាមកតែមិនដឹងថាវាដឹកទៅណាទេ ចុះហើយដល់តែយើងស៊ីបបរវាឲ្យយើងស៊ីបបរអាធុប៉ុននេះវាដាក់បបរទៅណាវាគ្រលែងចែកមួយវែកៗយើងទៅណាម្នាក់ណាហើយធ្វើការសោរទៅ មកវិញរកស្លឹកដំឡូងស្លឹកអី បេះមកលាក់លៀមកុំឲ្យវាឃើញតែវាឃើញវាវាយយើងចោល។

ក៖ ចុះកាលណឹងអ៊ុំផ្លាស់ ឬក៏ជម្លៀសទៅកន្លែងណាខ្លះដែរអ៊ុំ?

ខ៖ ខ្ញុំជម្លៀសទៅដល់ឯលើនោះ ទៅបងប្អូនខ្ញុំនេះគេទៅសុំយកមកនៅឯច័ន្ទសរ ភូមិថ្នល់ មកនៅនោះឯងទៅដល់ណាយើងអាឆ្នាំដែលគេទម្លាក់មកនៅឯណេះវិញ យើងគេជម្លៀសចុះជម្លៀសឡើងណា ជម្លៀមកនៅកំពង់ថ្កូវឡើងពីកំពង់ថ្កូវទៅលើៗទម្លាក់ពីលើមកវិញមកនៅនឹងរលួសចាស់ មកនៅណឹងនោះឯងទៅដល់មកចូលស្រុកនេះវិញ មកពីរលួសចាស់នោះឯងមក។

ក៖ ច្រើនកន្លែងដែរអ៊ុំ?

ខ៖ ចាស។

ក៖ បាទអ៊ុំ ចុះអ៊ុំអាចប្រាប់បន្តិចបានទេថាតាំងពីក្មេងមកដល់ពេលនេះតើអ៊ុំធ្លាប់ប្រកបការងារអ្វីខ្លះដែរអ៊ុំដើម្បីបានប្រាក់ចំណូលចិញ្ចឹមកូន និងគ្រួសារដែរអ៊ុំបន្ទាប់ពីប៉ុល ពតហើយណា?

ខ៖ ប៉ុល ពតហើយខ្ញុំរាយមោងនេះឯងមកពីនោះឯងមកនៅនេះឯងរាយមោងទៅ រាយមោងទៅចោរលួចមោងអស់រលីងទៅ ទៅរកខ្ចីលុយគេមកទៅទិញមោងចងខ្លួនឯងទៅយកទៅអូសទៅ បានៗផ្សែផ្សំទៅទិញទូកទិញអីនៅទៅធ្វើផែធ្វើអីនៅទៅណាអូនចេះតែសន្សំទៅអត់ហានចាយទេ។

ក៖ ចឹងមានន័យថាអ៊ុំធ្វើតែរបរនេសាទមួយមុខទេ?

ខ៖ ចាស អត់មានស្រែធ្វើនិងគេទេមានតែទឹកទន្លេ។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមត្រី ចិញ្ចឹមមាន់ធ្លាប់ទេអ៊ុំ?

ខ៖ ធ្លាប់តែចិញ្ចឹមត្រី បើចិញ្ចឹមគោអត់មានទេ ចិញ្ចឹមជ្រូកអត់មានទេយើងនៅទឹកយើងទៅចិញ្ចឹមអាលើគោកម៉េចកើត មានតែចិញ្ចឹមត្រី ចិញ្ចឹមត្រីប្រា ត្រីអណ្តែងអីណាខ្ញុំចិញ្ចឹមដល់ប៉ុន្មានឆ្នាំនេះខ្ញុំចាប់លក់អស់ទៅខ្ញុំឈប់ចិញ្ចឹម វានៅគេបែកអស់រលីងទៅ កូនក៏គេបែកនៅតែយាយតានោះឯង២នាក់ ប្តីខ្ញុំគាត់ធ្វើមេភូមិ មេភូមិទី១ សង្កាត់ចុងឃ្នៀស ខ្ញុំនេះប្រពន្ធមេភូមិ។

ក៖ ចុះតាំងពីក្មេងមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ផ្លាស់ប្តូរច្រើនហើយ យើងដូចថាពីដើមមិញយើងមានកម្លាំង យើងតែធ្វើអីយើងទៅកើតដល់យើងមកចាស់ហើយយើងទៅមិនរួចហើយឈឺចាប់ណាសព្វថ្ងៃវាអត់មានទ្រព្យដេកស៊ីណាព្រោះថាបើនៅស្រុកលើ យើងមានស្រែមានភ្លឺអីយើងសម្រាប់ដេកស៊ីបានបើនៅស្រុកទន្លេអត់មានអីដេកស៊ីទេវាមានតែមួយច្រក មានតែបើយើងមិនបានទៅរកមានតែអត់ប៉ុណ្ណោះឯង។

ក៖ ចុះតាំងពីក្មេងដល់ពេលនេះតើជីវិតរបស់អ៊ុំពេលណាដែលជាពេលវាលាដែលអ៊ុំគិតថាជាពេលអ៊ុំសប្បាយចិត្តជាងគេដែរអ៊ុំ?

ខ៖ អត់មាន ដល់មកសព្វថ្ងៃនេះក៏មិនសូវមានសប្បាយចិត្តដែរ ចេះតែដេកព្រួយភ័យទៅ ខំរកទៅឲ្យបានហូបចុកឲ្យបានគ្រប់គ្រាន់ទៅណាមិនបានថារកទីផងសព្វថ្ងៃនេះមើលអត់មានអីរកប្តីធ្វើមេភូមិមួយខែ១០០ មួយខែ១០០ ស៊ីប៉ុណ្ណោះឯងឲ្យថ្លៃភ្លើងថ្លៃអីគេអត់គ្រប់ទេ ចុះហើយកូនដែលគេនៅឆ្ងាយៗនោះគេឲ្យមក មួយខែ៤ ៥ម៉ឺនអីទៅ ទៅក៏ទុកសន្សំទិញហូបទៅណា ប៉ះណាគេធ្វើស្រែនៅស្រុកលើនោះគេយកមកឲ្យទៅមួយការ៉ុងមកទៅក៏ហូបអាអង្ករកូនឲ្យនោះឯង បានទប់ទល់អត់បានទៅណាមកណាទេ ហើយយើងនៅនេះដល់ទៅនេសាទក៏អត់បានទៅដែររបរមាននោះ របរមានមោង ប៉ានអីមាន ប៉ុន្តែកាលដែលកូននៅជុំណាដល់គេបែកអស់ទៅរបស់ទ្រព្យវានៅនេះឯងហើយអត់បានទៅរកទេ ឆ្នាំទៅមិញខ្ញុំទៅរកប្តីខ្ញុំអត់ទាន់បាក់ជើងដល់ប្តីខ្ញុំបាក់ជើងទៅអត់បានទៅរក។

ក៖ ចុះកាលពីក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ ចង់ហើយតែវាទៅមិនរួច។

ក៖ អ៊ុំចង់ធ្វើអ្វីដែរអ៊ុំកាលពីនៅក្មេងណា?

ខ៖ កាលពីនៅរៀនមិញប៉ងថាចង់ធ្វើដុកទ័រ ចង់ធ្វើគ្រូពេទ្យតែវាទៅមិនរួចម៉ែឪក្រ។

ក៖ ឥលូវទាក់ទងជាមួយចំណង់ចំណូលចិត្តអ៊ុំម្តង តើអ៊ុំចូលចិត្តពិសារម្ហូបណាជាងគេដែរអ៊ុំ?

ខ៖ ម្ហូបវិញនោះស្អីក៏ចេះតែហូបបានហើយឲ្យតែមាន។

ក៖ មួយណា បើសិនជាគេឲ្យរើសអ៊ុំយកមួយណា ចូលចិត្តហូបជាងគេណា?

ខ៖ ចូលចិត្តហូបជាងគេមានតែទាខ្វៃ អត់យ៉ាងណាក៏ដោយកូនអើយមានលុយទិញទាខ្វៃឲ្យមួយមក អាតូចស៊ីមិនឆ្អែតទេទាល់តែអាធំ រួចបើផ្លែឈើវិញស៊ីតែអាណាឆ្ងាញ់ហូបតែអាណាឆ្ងាញ់ ដូចទំពាំងបាយជូរអាខ្មៅបានហូបអាក្រហមអត់ហូបទេ រួចផ្លៃប៉ោមអីក៏មិនចូលចិត្តដែរចូលចិត្តទំពាំងបានជូរអាខ្មៅអាមួយគីឡូ១០ដុល្លារនោះ អាល្មមម្តាយអត់ហើយ អាកូនអត់រកអីបានហូបទៀត ចុះវាថ្លៃ។

ក៖ ចុះអ៊ុំចូលចិត្តស្តាប់ចម្រៀងទេកាលពីក្មេងៗ?

ខ៖ ចូលចិត្តតើ។

ក៖ ចូលចិត្តអ្នកណាគេដែរអ៊ុំ?

ខ៖ ចូលចិត្ត រស់ សេរីសុទ្ធោ ស៊ិន ស៊ីសាមុត ហើយអាចុងក្រោយសម័យលន់ នល់ចូលចិត្តឌុល សារី។

ក៖ ចុះអ៊ុំមានចេះលេងឧបករណ៍តន្ត្រីអីទេអ៊ុំ?

ខ៖ អត់។

ក៖ ចុះបងប្អូន ឬក៏កូនចៅក្នុងក្រុមគ្រួសារមានអ្នកណាចេះលេងឧបករណ៍តន្ត្រីទេ?

ខ៖ អត់ កើតមកទាន់សម័យអាពតទាំងអស់។

ក៖ ចុះកាលពីនៅក្មេង កាលពីភ្ជុំបិណ្ឌ ចូលឆ្នាំអ៊ុំមានបានទៅលេងល្បែងប្រជាប្រិយតាមវត្ត និងរាំតាមវត្តទេ?

ខ៖ ទៅ ទៅលេងប៉ុន្តែស្រុកខ្ញុំអត់មានរាំទេ មានសម័យនេះឯងចេះរាំអកកេសអកអីឯវត្តណា នៅសម័យពីមុនអត់ទេ ពេលណាបុណ្យចេះទៅប្រអកព្រះខែព្រះអីទៅ ជុំគ្នាទៅនាំគ្នាលេងសើចធម្មតាទៅ ទៅវត្តណាពីសង្គមមិញវាអត់មាន ដល់យើងសម័យនេះយើងវាមានភ្លេងអកកេសអកអីគេគេយកបាសយកអីទៅរាំទៅ យើងពីដើមមិញយើងអត់មានទេគឺអត់មានដូចក្មេងសព្វថ្ងៃទេ ទៅណាដើរហើរអីនៅក្នុងក្រមខ័ណ្ឌម៉ែឪទាំងអស់ អត់មានចេញដើរលេងដូចសព្វថ្ងៃចេញធ្វើការងារឯណាឆ្ងាយទេណាអត់ទេគឺដូចស្រីគ្រប់ល័ក្ខចឹងឯង។

ក៖ ចុះមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ចៅខ្ញុំរាប់មិនអស់ មិនដឹងចាំ ម្នាក់៤ ៥ ម្នាក់៤ ៥ច្រើនណាស់ខ្ញុំអត់ចាំទេលោកគ្រូ។

ក៖ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើទៅកាន់កូនចៅជំនាន់ក្រោយរបស់អ៊ុំទេ ថាតើពួកគេគួរតែរស់នៅបែបណា ធ្វើជាមនុស្សបែបណានៅក្នុងសង្គមដែរអ៊ុំ?

ខ៖ ចាសខ្ញុំចេះតែដាស់តឿនកូនចៅនេះឯងឲ្យខំរៀនទៅឲ្យចូលក្នុងសង្គមគេចុះ យើងកុំនៅក្រៅសង្គមគេគេអត់រាប់អានទេបើសិនជាគេបានរបស់អីមកគេអត់ឲ្យយើងទេ ហើយនឹកឃើញថាយើងអត់នៅក្នុងសង្គមណាគេទុកដូចជាយើងអន្តោប្រវេសន៍ចឹងឯងយើងធ្វើអីធ្វើតាមគេទៅហើយយើងនៅក្នុងសង្គមគេទៅយើងឲ្យកូនរៀនសូត្រឲ្យចេះដឹងបានប្រលងជាប់ដល់ថ្នាក់ទី១២អីទៅណា ចៅខ្ញុំសព្វថ្ងៃខំរៀនណាស់អាមួយថ្នាក់ទី ៧ ទី៨ ទី១០ ទី១២ចប់ ឥឡូវរៀនសាលាច្បាប់ទៀត ចៅខ្ញុំ ប៉ុន្តែចេះតែដាស់តឿនចៅទៅណា។

ក៖ ចឹងសូមអរគុណអ៊ុំដែលបានចំណាយពេលវេលាសម្ភាន៍ជាមួយខ្ញុំអ៊ុំណា ខ្ញុំសូមជូនពរឲ្យអ៊ុំមានសុខភាពល្អ សំណាងល្អ និងមានសុភមង្គលក្នុងក្រុមគ្រួសារអ៊ុំណា